Pedro Sánchez

Pedro Sánchez Pérez-Castejón (født 29. februar 1972 i Madrid) er en spansk økonom og sosialdemokratisk politiker (sosialistpartiet PSOE). Han ble 2. juni 2018 Spanias statsminister. etter å ha skrevet ut nyvalg i 2019, satt han gjennom to valg som leder av et forretningsministerium, til han på ny ble valgt som statsminister 7. januar 2020.

Liv og virke

Bakgrunn 
Han har flere mastergrader og er utdannet ved Complutense-universitetet i Madrid og ved Université libre de Bruxelles. Doktorgrad fra universitetet Camilo José Cela.

Parti 
Sánchez er generalsekretær for det sosialdemokratiske partiet PSOE. Han har hatt flere verv som lokalpolitiker i Madrid og overtok partiledelsen i 2014, etter Alfredo Pérez Rubalcaba. Etter et opphold i vervet som generalsekretær fra oktober 2016, kom han tilbake i vervet i juni 2017.

Statsminister 
Sánchez ble statsminister i en mindretallsregjering 2. juni 2018 etter at Mariano Rajoy fra Partido Popular ble felt av et mistillitsvotum. Det var første gang i Spania at en statsminister måtte gå av etter et mistillitsvotum. Hans regjering gikk  imidlertid selv av i februar 2019, etter nederlag i behandlingen av budsjettet. Regjeringen fortsatte da som forretningsministerium. 

Valget i Spania i april 2019 ga framgang til venstresiden. PSOE ønsket primært samarbeid med det moderate Ciudadanos, men Ciudadanos avslo. PSOE og Unidas Podemos hadde ikke flertall og kom heller ikke fram til en felles plattform. Det ble dermed ingen avklaring av regjeringsspørsmålet. Nytt valg ble holdt i november 2019, fortsatt med Sánchez regjering som forretningsministerium. PSOE styrket seg i dette valget mens UP gikk tilbake. På høyresiden styrket Partido Popular seg, mens Ciudadanos gikk kraftig tilbake og VOX, det ekstreme høyre kom inn på nasjonalt nivå som Spanias tredje største parti. Denne utviklingen var bakgrunn når PSOE og UP kom fram til en felles regjeringsplattform. 7. januar 2020 ble Sanchez valgt til statsminister i Spania. Valget skjedde i Deputerkammeret, underhuset, med 167 stemmer for, 165 stemmer mot og 18 avholdne. De blanke stemmene til ett av de katalanske separatistpartiene Esquerra Republicana de Catalunya-Sobiranistes og det venstreradikale baskiske partiet EH Bildu, var nødvendige for valget av Sánchez. 

Sánchez går inn for dialog med separatistene i Catalonia.

Referanser

Eksterne lenker 
 
 
 

Spanske statsministre
Personer fra Madrid
Spanske økonomer